‹‹ችግሩ ከተከሰተ በኋላ ሳይሆን ቀድሞ ችግሩን ለይቶ መሥራት ያስፈልጋል፡፡›› አስተያዬት ሰጭዎች
ባሕር ዳር፡ መስከረም 24/2012 ዓ/ም (አብመድ) ሰሞኑን በማዕከላዊ ጎንደር አካባቢ በተፈጠረ የሠላም መደፍስ የሰው ሕይወት ጠፍቷል፤ ንብረትም ወድሟል፡፡ በጠፋው የሰው ሕይወት እና በወደመው ንብረት ማዘናቸውን የአማራ ክልል የጀግኖች አርበኞች ማኅበር ሊቀ መንበር አቶ ዳኝነት አያሌው ገልጸዋል፡፡አቶ ዳኝነት ‹‹ሰሞኑን እየተፈጠረ ያለው ጉዳይ አሳዛኝ ነው፡፡ ቅማንት እና አማራ በምንም ዓይነት ሁኔታ ተለያይተው አያውቁም፤ የተጋባ የተዋለደ፤ በደም የተሳሰረ ሕዝብ ነው፡፡ ይሁን እንጅ የኢትዮጵያን አንድነት የማይወዱ ኃይሎች አንድ ሆነው የኖሩትን ሕዝቦች ለመከፋፈል፤ ልማቱም እንዲደናቀፍ፤ ፀጥታውም እንዲደፈርስ ለማድረግ የሚሸርቡት ሴራ እያጋጨው ነው›› ብለዋል፡፡የአማራ እና የቅማንት ሕዝቦች ለቅጥረኞች ቦታ ሳይሰጡ እና ክፍተት ሳይፈጥሩ አንድነታቸውን አጠናክረው መኖር እንዳለባቸውም ሊቀ መንበሩ መክረዋል፡፡ ‹‹አማራ እና ቅማንት አንድ ናቸው፤ የአንድ እናት ልጆች፤ ወንድማማቾች እንዲጣሉ ሲደረግ መንቃት ያስፈልጋል፤ እንድነታቸውንም ማጠናከር አለባቸው፤ የአማራ ሕዝብ ሠላሙን ነቅቶ መጠበቅ አለበት፤ ወጣቱም እየተሠራ ያለውን ሴራ በመገንዘብና መንቃት ይኖርበታል›› ብለዋል አቶ ዳኝነት ለአብመድ ሲናገሩ፡፡በሁለቱ ሕዝቦች መካከል እየገባ ልዩነት የሚፈጥረውን ወጣቱ መቀበል እና በስሜት መነዳት እንደሌለበትም አሳስበዋል፡፡
የአማራ ክልል ጀግኖች አርበኞች ማኅበር ሙዚየም አስጎብኝ አቶ አበበ ማሞ ደግሞ ‹‹ድርጊቱ የሚያሳዝን ነው፤ ሕዝቡ የአባቶቹን ታሪክ ሊደግም ይገባዋል እንጅ እርስ በርሱ የሚጋጭ መሆን የለበትም› ብለዋል፡፡ ‹‹ከሦስት ዓመት ወዲህ እየሆነ ያለው ነገር አሳዝኖናል፤ የሰው ልጅ እየተጎዳ መሆኑን ስንሰማ ስሜታችንን ነክቶታል፤ አካባቢው በታሪክ የምንኮራበት ነው፤ እንዲህ በታሪክ የምንኮራበት አካባቢ ዛሬ እንዳለው አካባቢ መሆን የለበትም፤ በመሆኑም አካባቢው የአባቶቹን እና የቅድመ አያቶቹን ታሪክ ይዞ ነው መጓዝ ያለበት›› ብለዋል፡፡